Γαρίδες κρασάτες στον ταβά από τη Σμύρνη
Σμυρναίικη συνταγή για αρωματικές, κρασάτες, λαχταριστές γαρίδες.
16 γαρίδες Νο 2 ή 20 γαρίδες Νο 3 (φρέσκες ή κατεψυγμένες), με τα κεφάλια τους ακέραια αλλά καθαρισμένες από τα κελύφη (αφαιρούμε και το μαύρο εντεράκι στη ράχη τους με μια οδοντογλυφίδα), 1/2 φλιτζ. τσαγιού ελαιόλαδο, 1 φλιτζ. τσαγιού λευκό, ξηρό κρασί , 2/3 κουτ. σούπας αλεύρι διαλυμένο σε 1 φλιτζ. τσαγιού νερό, αλάτι, φρεσκοτριμμένο πιπέρι, 1/2 φλιτζ. τσαγιού φύλλα μαϊντανού, ψιλοκομμένα, 1 σκελίδα κοπανισμένο σκόρδο (αν θέλουμε), 1 κουτ. γλυκού φρέσκο θυμάρι, ψιλοκομμένο (σε γλάστρες, σε ματσάκια ή σε πλαστικά κουτάκια σε καλά μανάβικα, σε ενημερωμένα φυτώρια, σε μεγάλες λαϊκές και πλέον και σε ορισμένα μεγάλα σούπερ μάρκετ) ή 1⁄2 κουτ. γλυκού ξερό, τριμμένο (προαιρετικά)
Για να φτιάξουμε γαρίδες κρασάτες, αρχικά, ζεσταίνουμε, σε ένα φαρδύ τηγάνι με βαρύ πάτο ή σε μια ανάλογη κατσαρόλα, σε δυνατή φωτιά το μισό λάδι (1/4 φλιτζ. τσαγιού) και ροδίζουμε τις γαρίδες με το σκόρδο (αν βάλουμε) για ελάχιστα δευτερόλεπτα από κάθε πλευρά. Τις βγάζουμε γρήγορα από το τηγάνι με τρυπητή κουτάλα και τις μεταφέρουμε σε ένα μπολ. Πετάμε το σκόρδο. Ρίχνουμε στο τηγάνι το υπόλοιπο λάδι, το κρασί, το διαλυμένο αλεύρι, το θυμάρι και αλατοπίπερο.Μετριάζουμε τη φωτιά και ανακατεύουμε με τον αυγοδάρτη για 3-4 λεπτά ή μέχρι να αρχίσει να δένει η σάλτσα. Επαναφέρουμε τις γαρίδες στο σκεύος με ό,τι υγρά έχουν αφήσει στο μπολ.Προσθέτουμε το μαϊντανό και μαγειρεύουμε για 1 λεπτό ακόμη ή μέχρι να γίνουν χωρίς να στεγνώσουν. Για να γίνει το φαγητό πιο νόστιμο, πιέζουμε με ένα κουτάλι τα κεφάλια των γαρίδων μέσα στη σάλτσα ώστε να βγουν τα εύγευστα υγρά τους και να ανακατευτούν με τη σάλτσα. Σερβίρουμε, τις κρασάτες γαρίδες, με ρύζι πιλάφι ή λαχανικά στον ατμό ή ως πρώτο πιάτο με λεπτές φρυγανισμένες φέτες ψωμιού.
Γαρίδες,Κρασί,Χορτοφαγικά,Μικρασιατική Κουζίνα,Σμυνέικη Κουζίνα